Organizarea Structurală a instituţiilor şi autorităţilor publice din România

Organizarea structurală aşa cum este prevăzută de Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri precum şi O.U.G nr. 229/2009 privind măsuri pentru reducerea unor cheltuieli la nivelul administraţiei publice are drept consecinţă împărţirea în birouri, servicii, direcţii şi direcţii generale, adică structura organizatorică.


Structura organizatorică a unei instituţii publice din România reprezintă totalitatea persoanelor şi subdiviziunilor organizatorice care asigură realizarea atribuţiilor specifice fiecărei instituţii publice.


Componentele structurii organizatorice, ale unei instituţii publice sau autorităţi publice, sunt structura de conducere şi structura de execuţie.

Structura de conducere este constituită din funcţiile publice corespunzătoare categoriei înalţilor funcţionari publici şi funcţiile publice corespunzătoare categoriei funcţionarilor publici de conducere.

Funcţiile publice corespunzătoare categoriei înalţilor funcţionari publici sunt următoarele:

· secretar general din ministere şi alte organe de specialitate ale administraţiei publice centrale;

· secretar general adjunct din ministere şi alte organe de specialitate ale administraţiei publice centrale;

· prefect;

· subprefect;

· inspector guvernamental.

În ceea ce priveşte această categorie de funcţii publice Guvernul României a stabilit condiţii speciale de ocupare a acestora, cu scopul vădit de depolitizare a structurilor administrative publice şi eliminarea clientelismului politic, de îmbunătăţire a coerenţei actului administrativ, de perfecţionare a managementului în administraţie şi de creştere a responsabilităţii şi a independenţei profesionale.
Condiţii pentru a ocupa o funcţie publică din categoria înalţilor funcţionari publici:

· cele prevăzute la art. 54; 

· studii universitare de licenţă absolvite cu diplomă, respectiv studii superioare de lungă durată, absolvite cu diplomă de licenţă sau echivalentă; 

· cel puţin 5 ani vechime în specialitatea studiilor necesare exercitării funcţiei publice; 

· a absolvit programele de formare specializată pentru ocuparea unei funcţii publice corespunzătoare categoriei înalţilor funcţionari publici ori a exercitat un mandat complet de parlamentar; 

· a promovat concursul naţional pentru intrarea în categoria înalţilor funcţionari publici. 
 NOTĂ: Pentru ocuparea funcţiilor publice de secretar general şi secretar general adjunct din ministere şi alte organe de specialitate ale administraţiei publice centrale se pot stabili condiţii specifice sau proceduri specifice, în condiţiile legii.
Categoria funcţiilor publice de conducere cuprinde următoarele funcţii publice:

· director general din cadrul autorităţilor administrative autonome, al ministerelor şi al celorlalte organe de specialitate ale administraţiei publice centrale; 

· director general adjunct din cadrul autorităţilor administrative autonome, din aparatul ministerelor şi al celorlalte organe de specialitate ale administraţiei publice centrale; 

· director din cadrul autorităţilor administrative autonome, din aparatul ministerelor şi al celorlalte organe de specialitate ale administraţiei publice centrale, director executiv în cadrul autorităţilor administraţiei publice locale şi al instituţiilor publice subordonate acestora; 

· director adjunct din cadrul autorităţilor administrative autonome, din aparatul ministerelor şi al celorlalte organe de specialitate ale administraţiei publice centrale, director executiv adjunct în cadrul autorităţilor administraţiei publice locale şi al instituţiilor publice subordonate acestora; 

· secretar al judeţului, municipiului, al sectorului municipiului Bucureşti, al oraşului şi comunei; 
· şef al oficiului prefectural;
· şef serviciu; 

· şef birou. 
 NOTĂ: Funcţii publice de conducere de director general şi director general adjunct din cadrul autorităţilor administrative autonome, din aparatul ministerelor şi al celorlalte organe de specialitate ale administraţiei publice centrale, cât şi în funcţiile publice specifice asimilate acestora se pot stabili şi în cadrul autorităţilor şi instituţiilor publice din administraţia publică locală care au un număr de minimum 150 de posturi.
Structura de execuţie este constituită din funcţiile publice corespunzătoare categoriei funcţionarilor publici de execuţie. Astfel, sunt funcţionari publici de execuţie:

· din clasa I, persoanele numite în următoarele funcţii publice: expert, consilier, inspector, consilier juridic, auditor. 

· din clasa a II-a, persoanele numite în funcţia publică de referent de specialitate.

· din clasa a III-a, persoanele numite în funcţia publică de referent.
Funcţiile publice de execuţie sunt structurate pe grade profesionale, după cum urmează:

   a) superior, ca nivel maxim;

   b) principal;

   c) asistent;

   d) debutant."
Funcţii publice specifice 

   A. Funcţii publice de conducere 

· arhitect-şef. 
   B. Funcţii publice de execuţie 

· inspector de concurenţă; 

· inspector vamal; 

· inspector de muncă; 

· controlor delegat; 

· expert în tehnologia informaţiilor şi a telecomunicaţiilor; 

· comisar. 
   C. Alte funcţii publice specifice 

· manager public. 

   (Legea nr. 188/1999 privind Statutul funcţionarilor publici (r2), cu modificările şi completările ulterioare.)
Elementele celor două componente ale structurii organizatorice sunt: funcţia publică, ponderea ierarhică, departamentul (compartiment, birou, serviciu, direcţie, direcţie generală), nivelul ierarhic şi relaţiile organizatorice, relaţii administrative.
Funcţia publică este definită ca fiind ansamblul atribuţiilor şi responsabilităţilor, stabilite în temeiul legii, în scopul realizării prerogativelor de putere publică de către administraţia publică centrală şi locală. Funcţia publică este cea mai simplă subdiviziune organizatorică care conţine atribuţiile şi responsabilităţile ce revin unui singur funcţionar public care are competenţa pentru realizarea acestora. 

Funcţiile publice se clasifică în funcţii publice generale şi funcţii publice specifice. Funcţiile publice generale reprezintă ansamblul atribuţiilor şi responsabilităţilor cu caracter general şi comun tuturor autorităţilor şi instituţiilor publice, în vederea realizării competenţelor lor generale. Funcţiile publice specifice se regăsesc în cadrul unor instituţii publice care au atribuţii şi responsabilităţi cu caracter specific, cum ar fi inspectoratele teritoriale de muncă sau agenţiile teritoriale de mediu.
De asemenea, funcţionarii publici sunt clasificaţi ca fiind debutanţi sau definitivi.

Funcţionari publici debutanţi pot fi numite persoanele care au promovat concursul de recrutare pentru ocuparea unei funcţii publice şi urmează stagiul prevăzut de lege pentru ocuparea unei funcţii publice definitive.
Pot fi numiţi funcţionari publici definitivi:

· funcţionarii publici debutanţi, care au efectuat perioada de stagiu prevăzută de lege şi au obţinut rezultat corespunzător la evaluare;

· persoanele care intră în corpul funcţionarilor publici prin concurs şi care au vechimea în specialitatea studiilor corespunzătoare funcţiei publice.

Ponderea ierarhică reprezintă numărul persoanelor conduse de către un funcţionar public de conducere. Prin Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri precum şi O.U.G nr. 229/2009 privind măsuri pentru reducerea unor cheltuieli la nivelul administraţiei publice a fost stabilit numărul de funcţionari publici în subordonare în directă proporţionalitate cu nivelul de autoritate, astfel:

· pentru constituirea unui birou este necesar un număr de minimum 5 posturi de execuţie;

· pentru constituirea unui serviciu este necesar un număr de minimum 7 posturi de execuţie;

· pentru constituirea unei direcţii este necesar un număr de minimum 15 posturi de execuţie;

· pentru constituirea unei direcţii generale este necesar un număr de minimum 25 de posturi de execuţie.

Compartimentul se compune din mai multe persoane ce desfăşoară activităţi omogene sau complementare ce contribuie la realizarea aceloraşi obiective derivate, fiind subordonate nemijlocit aceluiaşi funcţionar public de conducere.

Nivelul ierarhic reprezintă totalitatea subdiviziunilor organizatorice situate la aceeaşi distanţă ierarhică faţă de nivelul de vârf.

Numărul nivelurilor ierarhice are o importanţă deosebită întrucât reducerea acestora atrage după sine scurtarea circuitelor informaţional-decizionale, evitarea distorsiunii informaţiilor şi creşterea operativităţii în conducere.

În acest sens, dar şi din considerente bugetare, legea a statuat numărul total al funcţiilor publice corespunzătoare funcţiilor publice de conducere din cadrul fiecărei autorităţi sau instituţii publice, cu excepţia funcţiilor publice de secretar al unităţii administrativ-teritoriale şi de şef al oficiului prefectural să fie de maximum 12 % din numărul total al funcţiilor publice.

Relaţiile organizatorice ca element al structurii organizatorice al unei instituţii sau autorităţi publice constituie mulţimea legăturilor ce există între elementele structurii organizatorice, legături instituite prin reglementări oficiale. Acestea se clasifică în următoarele tipuri:

· relaţii de autoritate,

· relaţii de cooperare,

· relaţii de control.
· relaţii de reprezentare  
Relaţii administrative reprezintă un alt element important al structurii organizatorice, caracterizat ca fiind un element de legătură între componentele sistemului administrativ şi sunt clasificate în:
· relaţii interne; se stabilesc între componentele interne dintr-o instituţie sau autoritate publică

· relaţii externe; se stabilesc între instituţiile sau autorităţile publice şi alţi stakeholderi (ONG-uri, programe de finanţare, în general parteneriatul public-privat)
Tipuri de structuri organizatorice în instituţiile şi autorităţile publice
· structura ierarhic funcţională, caracterizată în cadrul instituţiei sau autorităţii publice prin structurarea pe niveluri ierarhice

· structura teritorială, caracterizată de organizarea instituţiei sau autorităţii publice în raport cu unitatea administrativ-teritorială, axată pe un grad mare de flexibilitate şi pe diminuarea nivelurilor ierarhice
· structură mixtă, caracterizată printr-un mixt a caracteristicilor primelor două structuri
Organigrama - structura organizatorică a instituţiilor sau autorităţilor publice poate fi reprezentată grafic sub formă de organigrame. Rolul acesteia constă în simpla reprezentare grafică a principalelor compartimente şi a liniilor ierarhice, dar, în acelaşi timp este şi unul dintre cele mai importante instrumente de studiere a organizării instituţiilor şi autorităţilor publice. Totodată, organigrama este un model al relaţiilor, responsabilităţilor şi autorităţii, precum şi a căilor de comunicaţie.

În linii mari, organigrama este reprezentarea grafică a modului în care au fost grupate compartimentele, a subordonării acestora, precum şi a raporturilor ierarhice, funcţionale sau de stat major, care sunt stabilite între părţile componente ale structurii organizatorice. 

